Vil man påvirke den offentlige politikken, må man bygge allianser med andre aktører og interessegrupper. For å legitimere og få gjennomslag for politiske standpunkter må man vise at disse også ivaretar mer allmenne hensyn. I denne boken viser Hilmar Rommetvedt hvordan allmenngjøring og alliansebygging er viktige faktorer i politikkens virkemåte i et samfunn preget av større åpenhet, økt mangfold og sterkere samordningsbehov. Med sin tese om politikkens allmenngjøring i et nypluralistisk demokrati sammenfatter forfatteren mange års forskning om utviklingen i norsk politikk. Denne fjerde utgaven av Politikkens allmenngjøring er utvidet med nye opplysninger om stortingskomitéenes rolle og et nytt kapittel om interesseorganisasjonenes innflytelse. I tillegg er opplysningene om politiske institusjoner, aktører og prosesser gjennomgående oppdatert. Hilmar Rommetvedt er statsviter, cand. polit. fra Universitetet i Oslo og dr. polit. fra Universitetet i Bergen. Han har bl.a. vært forsker ved Rogalandsforskning/International Research Institute of Stavanger, LOS-senteret i Bergen og NORCE Norwegian Research Centre, og professor II ved Universitetet i Stavanger. Rommetvedt har publisert en rekke vitenskapelige artikler og bøker om politiske institusjoner og prosesser, deriblant Parliamentary Committees in the Policy Process (2022, red. sammen med Sven T. Siefken) og The Rise of the Norwegian Parliament (2003).